भिआवान्दि कंगावनि बाला कलि मुंनि सासे सुबुंआ गावसोरनि हाबानि सानआव बिसिनो 1 के जि सनानि माला गिफ्त एबा उसुरगा होदोंमोन । बिनि बिसिआ बे सनानि माला होनायखौ मोनसे भिदिअ खालामना ससियेल मेडिआआव होदोंमोन बे भिदिअआ भाइरेल जादोंमोन । बे भिदिअआव जरासे हौवा हिन्जावआ मोनसे हिन्दि मेथाय खननाय नुदोंमोन । थिग बे भिदिअआ जोबोद भाइरेल जायो । कंगाव पुलिस बिफाना बे भिदिअखौ नुनानै बिसोर सानैखौ थानायाव लिंहरनायसै । खौरां मोननाय बादिब्ला सनानि मालाआ 1 के जि मोन । पुलिस बिफाना कलिखौ लिंहरना बोसोन होदोंमोनदि बे बेसेनगोसा सनानि मालाखौ बेंक ल’काराव सेफ एबा जोथोनै थानाय बायदि दोनहै होनना फोरमायदोंमोन । बिदि बुंनायाव कलिया फिन्दोंमोन बे सनानि मालाया नंखाय एबा नक्लिसो होनना । थेवबो बियो बिसिनो होदों होनना । पुलिस बिफाना बे सनानि मालाखौ सनारिनो नायबिजिर होनायाव बे सनानि माला नङा होनना फोरमान जायो । पुलिस बिफाननि बायदिब्ला बालाया 1 के जि सनानि मालाखौ कलयान सना गलानिफ्राय बायना गावनि बिसिनो हाबानि सानआव गिफ्त होदोंमोन । सनानि मालिक एबा गलादारा बे सनानि मालाखौ 38,000 रांआव फानदोंमोन होनना पुलिस बिफाना सोंनायाव फोरमायो ।